बरेली (एजेंसी)।मथुरा डिपो की एक बस बदायूं की तरफ जा रही थी। हर यात्री अपने-अपने में मशगूल था। कोई मोबाइल पर लगा था तो कोई सहयात्री से बातचीत में। किसी को जरा भी आहट नहीं थी आने वाले खतरे की। इसी बीच बस जैसे ही रामगंगा पुल पर पहुंची अचानक इंजन में आग लग गई। यात्री चीखने-चिल्लाने लगे। हर किसी के चेहरे पर दहशत का साया था। यात्री मदद की गुहार लगा रहे थे। इधर, धुआं उठता देख ड्राइवर ने बस को पुल पर ही रोका और आननफानन सवारियों को उतारा गया। थोड़ी देर बाद किसी तरह बस को धक्का देकर पुल से आगे ले जाया गया। बस में आग लगने से पुल पर दोनों तरफ ट्रैफिक जाम हो गया। करीब एक घंटे बाद यातायात सुचारु हो सका।